## Ivace+i destina 2,5 milions d’euros per a facilitar la introducció de mesures d’eficiència energètica en empreses i entitats

*** El termini per a acollir-se a estes ajudes es prolongarà fins al pròxim 30 de desembre**

Les empreses i entitats de la Comunitat Valenciana poden sol·licitar fins al pròxim 30 de desembre les ajudes de l’Institut Valencià de Competitivitat i Innovació (Ivace+i), organisme dependent de la Conselleria d’Innovació, Indústria, Comerç i Turisme, per a la realització d’actuacions d’estalvi i eficiència energètica.

Així, els projectes que suposen una reducció del consum d’energia i d’emissions de CO2 quantificables rebran una ajuda del 35 % del cost subvencionable, que podrà incrementar-se en 10 punts percentuals en el cas de les mitjanes empreses i 20 punts en el cas de xicotetes empreses o activitats no econòmiques desenrotllades per entitats i institucions sense ànim de lucre.

L’ajuda concedida a una mateixa empresa no podrà excedir de 800.000 euros i la quantia màxima és de 400.000 euros per projecte. El pressupost total per a esta iniciativa ascendix a 2,5 milions d’euros.

Quant als beneficiaris, es pot acollir a estes ajudes qualsevol entitat o persona jurídica, de naturalesa privada, incloent les agrupacions sense personalitat jurídica, les entitats sense ànim de lucre i els empresaris individuals.

**Actuacions susceptibles de rebre suport**

Entre les actuacions susceptibles de rebre suport destaca la substitució d’equips i instal·lacions consumidores d’energia per equips i instal·lacions que utilitzen tecnologies d’alta eficiència o la millor tecnologia disponible, a fi de reduir el consum energètic i les emissions de CO2.

Són susceptibles de rebre suport tant la substitució d’equips de procés com la dels equips auxiliars consumidors d’energia (calderes, compressors, cremadors, motors elèctrics, etc.). També la recuperació de calors residuals i la millora del rendiment dels equips existents: variadors de freqüència en motors, incorporació de motors d’alta eficiència energètica en equips, etc.

Així mateix, se subvencionen els projectes d’implantació de sistemes de gestió energètica, mesura i control dels consums i variables energètiques de l’empresa la substitució d’aparells de refrigeració i armaris de conservació refrigerats professionals, per altres d’alta eficiència energètica.

A més, es poden beneficiar d’estes ajudes els projectes de millora energètica de la il·luminació, sistemes de climatització i millora de l’envolupant tèrmica que no es troben dins de l’àmbit d’aplicació del Codi Tècnic de l’Edificació (CTE).

Les ajudes d’esta convocatòria disposen de finançament del Fons Europeu de Desenrotllament Regional (FEDER), a través del Programa operatiu FEDER de la Comunitat Valenciana 2021 2027, dins de l’objectiu polític 2 ‘Una Europa més verda, baixa en carboni en transició cap a una economia amb zero emissions netes de carboni i resilient’.

Fecha: 25/10/2025